Early Morning Pipe

"Kerek doboz, világoskék tető, rajta kakas és stilizált nap, sugarakkal. Ez már nem annyira szőke, de nem is nagyon harapós." (GEŐCZE ZOÁRD)
"Enyhe s kellemes állagú, könnyen égős típus...igen kevés benne a Latákia, alapvetően Virginia és keleti dohányok keveréke..." (LEONIDAS)
"...a doboz mélyéről előtörő szag tökéletes reprodukciója egy koszos, falusi talponálló, takarítást sosem látott, több éve büdösödő hamutartójának mélyéről előtörő, áporodott kigözőlgésnek..."
"A számat elöntő, átkos csalmatokból származó kipárolgás, vad és elkeseredett tiltakozást váltott ki ízlelőbimbóimból. Néhány további szippantás (hátha jobb lesz...), majd belémnyilallt a felismerés, hogy honnan ismerem én ezt a fertelmet: anno, boldogult ifjúkoromban, meglehetősen "kicsapongó" életmódot folytattam, így gyakorta esett meg velem, hogy egy-egy "házibulin" alaposan a pohár fenekére néztünk, miközben a társaság teljes cigaretta készletét elszívtuk hajnalig. Nem tudom, hogy Közületek emlékszik-e (megélte-e?) valaki arra a szituációra, amikor az ember gyermeke egy ilyen átivott, átdohányzott éjszaka után ébred, szájíze mint egy elhanyagoltabb pöcegödöré, szemei, mint hóba vizelt lyukak - de (megrögzött nikotinistaként) már az első cigaretta után tapogatózik...? Nos, ilyenkor derül ki, ugye, hogy egy szál cigi sincs már széles e vidéken... Mit tesz ilyenkor egy vérbeli lánc-dohányos? Elkezdi feltúrni a hamutartókat, hátha lel valahol egy - pazarló módon - csak félig elszívott "dekket". Rendszerint siker koronázza az erőfeszítéseket: általában előkerül egy hosszabb csikk - vége mar keményen összetapadva, a vigalomban egy kis sör is ráfröccsenhetett, de már megszikkadt annyira, hogy meg lehessen gyújtani...
Na, ezeknek a koszos, félig szívott, áporodott "rigóknak" az ízet hozza a Dunhill E.M.P. - garantált minőségben, tetszetős csomagolásban, borsos áron..." (LAIKUS első találkozása latákiás dohánnyal...:o)

Azért nem kell minden szavát elhinni...:-)))) Szerintem kifejezetten kellemes dohány. Érezhető benne a finom virginia enyhe édessége, amihez kemény basszusként hozzáadódik a latákia ódon fűszeressége. Az összhatás valahogy somlói galuskára emlékeztet, bár lehet, hogy túlzásba viszem a fantáziálgatást... Mindenesetre, ha latákiás dohánnyal szeretnél próbát tenni, akkor mindenképpen ezt javaslom. Viszont erre is igaz, mit minden latákiás keverékre, hogy nem illik emberek társaságában szívni (füstjüket még a pipások közül se mindegyik tolerálja...). Egyik, visszafogott eufemizmusra hajlamos hölgyismerősöm csak ennyit mondott az illatáról: Kicsit... hmm... "erős" (VIX)

Véleményem erről a dohányról...