Norwood

"Cut Plug" felirata jelzi hogy préselt dohány, amit valamennyire gyárilag szétcincáltak, de további marcangolást igényel. Áll pedig burley-ből és virginiából. Az érzékelhetően minimális pácolás illata nagyon gyengén gyümölcsös vegyes-virágmézre emlékeztet (a mekbárányoknál szokásos enyhe akácmézillattal ellentétben), a dohányillat szép érett, melaszos, de nem annyira hangsúlyosan mély és egyenletes mint pl. a Dark Twistnél. A szokásosnál szárazabb állaga arra biztatott hogy tüstént próbáljam ki, apró darabokra morzsolva tömtem. Az előgyújtásnál a burley picit mogyorós aromája egyből beköszöntött, az igazi gyújtásnál pedig olyan szépen égett végig porózus szürkésfehér hamuvá, ami (esetemben) ritkaságszámba megy. A közepe-vége felé a burley könnyű valcerrel teljesedik ki a virginiával, szinte sugallva egy következő tömetet. Gyengéd ízére némiképp koncentrálni kell, mert eléggé monokróm ha nem vagyunk éppen vevők a szolid nüanszokra. Hűvös füstű, illatos dohány, nem nagyon édes, és van ereje is. Mindent összevetve szerintem szép dán alkotás egy jónevű istállóból. (Shai Hulud)

Véleményem erről a dohányról...