Dark Twist (roll cake)

Az előbbihez hasonlóan egy haladóbb típus. Speciális vágási módja (roll cake) miatt különleges szívási technikát igényel: a kis korongokat U alakban meghajlítva kell a tűztérbe gyömöszölni. Ugyan nekem személy szerint még nem volt alkalmam elmerengeni az ízkompozícióján, de a klubtársak közül sokaknak az egyik kedvenc dohánya, tehát csak ajánlani tudom. Amúgy nyersen teára emlékeztet az illata...(VIX)

A csomagolást felnyitva előbukkanó húszforintosnyi érmék melaszra emlékeztető szolidan édes illata jelzi hogy szépen érett prémium virginiával van dolgunk, amit mézzel enyhén pácolt cavendish-sel kombináltak. Érdemes kicsit szárítani, így szebben előbújnak és elkülönülnek ízei. Többféle fogyasztási alternatívája létezik, van aki a félbe-negyedbe hajtott érméket teszi a pipába egy kevés aprajával megszórva a tetejét hogy könnyebben meggyulladjon - így jobban le kell tömni eleve -, van aki teljesen szétcincálja és a szép kócos dohányhalmot csavarja be tömetnek - e módon menet közben érdemes folyamatosan lenyomkodni -, mindenképpen élvezetes és változatos ízeket nyújt. Először az érlelt virginiák édeskés jellege jön elő a tömet elején, majd egyre inkább mélyül a tónus, és az itt-ott felsejlő cavendish áttetsző cukrossága kellemesen ellenpontozza az enyhén mogyorós, kesudiós aromákat. A vége felé ahogy a virginia kibomlik, finoman fás, füstös ízeket is érezhet a szerencsés pipás. Illata a régi idők mézeskalács-sütéseire emlékeztet (szalalkáli nélkül), égett, enyhén lisztes picitgyümis barnacukor-aromát hagy a levegőben. Egyenletesen és elég szárazon ég, de - mint a virginia-alapú dohányokat általában - óvatosan és lassan kell szívni, mert könnyen felmelegszik, és akkor könnyen megcsípheti az ember nyelvét a forró füst. E nyugalomra nevelő tulajdonsága és kellemes íze valamint ereje miatt mindenkinek ajánlhatom, akik az ízesített dohányok után (dán típusú) minőségi dohányízzel is találkoznának. Közepes nikotintartalmú jófajta áru, enyhe - tipikus mekbárenes - háttérízesítéssel, hátránya hogy eléggé drága, előnye hogy a Mac Baren család egyik oszlopos, ismert és dohányboltokban gyakran tartott tagja. (Shai Hulud)

Véleményem erről a dohányról...